b'\n_START_ARTICLE_\nPo\xc5\xa1tna ulica\n_START_PARAGRAPH_\nPo\xc5\xa1tna ulica je ena od najbolj priljubljenih in \xc5\xbeivahnih poletnih destinacij v Mariboru, kjer so se lastniki lokalov na lastno pest in dru\xc5\xbeno odlo\xc4\x8dili postaviti oder z glasbenim programom od maja do oktobra. Ulica je ob toplej\xc5\xa1ih dneh in ve\xc4\x8derih zelo \xc5\xbeivahna.\n_START_SECTION_\nZgodovina\n_START_PARAGRAPH_\nHi\xc5\xa1a \xc5\xa1tevilka 6 ima nad vhodom grb zlatega leva z dvema zvezdama in \xc4\x8drkama A in H, ki je pripadal stari mariborski dru\xc5\xbeini Haller. Na mestu dana\xc5\xa1nje po\xc5\xa1tne stavbe iz leta 1891 sta se od leta 1348 nahajala Mestni \xc5\xa1pital, ki sta ga ustanovila mestni pisar Matej skupaj z \xc5\xbeeno Elizabeto, in \xc5\xa1pitalska cerkev Sv. Duha. Zahodno od cerkve so leta 1793 zgradili 11-osno nadstropno poslopje, v katerem je bila bolni\xc5\xa1nica, nato pa dekli\xc5\xa1ka \xc5\xa1ola. Cerkev so pozneje ukinili in jo od leta 1811 do 1825 uporabljali kot gledali\xc5\xa1\xc4\x8de. Leta 1891 so vse tri objekte podrli in na mestu, kjer je stala cerkev in \xc5\xa1pital, so na vogalu Po\xc5\xa1tne ulice in Slom\xc5\xa1kovega trga zgradili neorenesan\xc4\x8dno po\xc5\xa1tno pala\xc4\x8do, v letih 1892-94 po na\xc4\x8drtih arhitekta Friedericha Setza. Na vogalu Po\xc5\xa1tne ulice in Glavnega trga stoji mogo\xc4\x8dna trinadstropna poslovno-stanovanjska hi\xc5\xa1a, ki so jo po na\xc4\x8drtih dunajskega arhitekta Johanna Eustacchia zgradili leta 1904. Lastnica je bila Terezija Franc, vdova po znanem mariborskem industrialcu Francu. Je ena najstarej\xc5\xa1ih mestnih stavb. V sredini 19. stoletja so bile na dvori\xc5\xa1\xc4\x8du,v delu, ki spada pod Lekarni\xc5\xa1ko ulico, ledenica in pivni\xc5\xa1ka klet ter zelo obiskana poletna to\xc4\x8dilnica Franca \xc4\x8celigija. Najstarej\xc5\xa1i znani lastnik hi\xc5\xa1e je vitez Grabenski iz leta 1497.\n_START_SECTION_\nHerman Poto\xc4\x8dnik Noordung\n_START_PARAGRAPH_\nV letih 1894-1903 je Herman Poto\xc4\x8dnik Noordung pre\xc5\xbeivljal svoja otro\xc5\xa1ka leta v drugem nadstropju po\xc5\xa1tne pala\xc4\x8de na vogalu sedanjega Slom\xc5\xa1kovega trga in Po\xc5\xa1tne ulice. Prve \xc5\xa1tiri razrede osnovne \xc5\xa1ole je obiskoval v Mariboru, skupaj z bratoma in sestro.'